Kari Stai

Kari Stai (født 14. august 1974) er en norsk illustratør, grafisk designer og barnebokforfatter. Hun mottok Brageprisen for beste barnebok i 2012 med boka Jakob og Neikob. Tjuven slår tilbake. I november 2022 mottok hun Teskjekjerringprisen.

Bakgrunn og arbeid 
Kari Stai kommer fra Inderøy i Nord-Trøndelag. Hun har studert ved  Høgskolen i Telemark (1996–1999), Oslo Tegne- og Maleskole (1993–1996) og Kunsthøgskolen i Oslo (2000–2005) der hun tok hovedfag i visuell kommunikasjon. Hun har siden særlig arbeidet med illustrasjon i bøker og tidsskrifter. I 2008 debuterte Kari Stai som forfatter med billedboka Jakob og Neikob, «ei humoristisk og surrealistisk forteljing om vennskap, uvennskap og utlandet». I 2010 kom Blodrik og Blodfabrikken. Hun skriver på nynorsk og utgir bøkene på Det norske Samlaget. Illustrasjonene er preget av klare linjer, jevne flater i få, avstemte farger, stiliserte figurer, geometriske former og et grafisk uttrykk.

Kari Stai er medlem av NBK, Tegnerforbundet og Grafill. Hun er innkjøpt av Nasjonalbiblioteket, Nils Aas Kunstverksted og Inderøy Kunstforening. Kari Stai er gift med illustratøren og gallerilederen  Henning Lystad. De bor på Straumen i Inderøy. Hun var med i illustratørfellesskapet Patron i Oslo fra 2005 til 2009.

Hennes teaterstykke Jakob og Neikob og den mystiske pakken hadde premiere på Nord-Trøndelag Teater i november 2013.

Bokutgivelser 
 2008: Jakob og Neikob (bildebok)
 2010: Blodrik og Blodfabrikken (bildebok)
 2011: Mopp og Mikko elskar mat (pekebok)
 2011: Mopp og Mikko elskar ting (pekebok)
 2011: Mopp og Mikko elskar kjøretøy (pekebok)
 2011: Mopp og Mikko elskar dyr (pekebok)
 2012: Jakob og Neikob : tjuven slår tilbake (bildebok)
 2014: Jakob og Neikob og det tomme rommet (bildebok)
 2016: Jakob og Neikob. Naboen (bildebok)
 2016: Treet (lettlestbok)
 2017: Tankespinn (barnebok)
 2021: Passe happy (ungdomsbok)
 2022: Jakob og Neikob og tidsmaskinen (barnebok)

Priser og utmerkelser (utvalg) 
 2004–2007: Gull og diplom i Visuelt-konkurransen
 2008: Inderøy Mållags målpris 
 2009: Kulturdepartementets debutantpris for barnebøker fra 2008 for Jakob og Neikob
 2009: Diplom i Årets vakreste Bøker
 2012: Brageprisen for beste barnebok for Jakob og Neikob. Tjuven slår tilbake
 2012: Kritikerprisen for beste barnebok for Jakob og Neikob. Tjuven slår tilbake
 2016: Nord-Trøndelag fylkes kulturpris
 2019: Tildelt 10-årig «stipend for etablerte kunstnere» av Norsk kulturråd
 2022: Teskjekjerringprisen

Referanser

Kilder
Presentasjon av Kari Stai i Forfatterkatalogen på Forfattersentrums nettsider

Eksterne lenker 
 

 Samlagets presentasjon med bokanmeldelser o.a.
 Animasjonsfilm av Jakob og Neikob, laget av Martine Grande

Norske illustratører
Norske grafiske designere
Norske barnebokforfattere
Vinnere av Brageprisen
Personer fra Inderøy kommune